बाक्सा जिल्लानि बरबरी आउट पस्टनि बेन्दोंयाव थानाय दिरिं दैमानि साखाथियाव बाक्सा जिल्ला पुलिस बिफाना Drugs Disposal Committee नि बिथोन बादियै 31 लाक रांनिबो बांसिन द्रागस, गानजा, ब्राउन सुगार, हिरउन, अपियान आरो फेग्रा मुवा टेबलेट बायदिखौ सावगारदों । बाक्सा जिल्लानि गरेस्वर पुलिस थानानिफ्राय मोन 2 केस, तामुलफुर  पुलिस थानानिफ्राय मोन 8, बरमानिफ्राय मोन 2, मुसलपुरनिफ्राय मोन 1, सालबारिनिफ्राय मोन 1, सिमलानिफ्राय मोन 3 आरो गबरर्धना पुलिस थानानिफ्राय मोन 4 केसनि गासै 21 था केसनि बायदि फेग्रा मुवाफोरखौ   जोंनाय अरजों सावगारो । बेफोर सावगारनाय मुवाफोरनि गेजेराव गानजा 31 केजि, ब्राउन सुगार 6.43 ग्राम, हिरोइन 10.3 ग्राम, अपियान 3.53 ग्राम आरो टेबलेट 1968 था फेग्रा मुवा बेसादफोरखौ सावनानै फोजोबस्रांङो । बेफोर सावगारजानाय फेग्रा मुवा बेसादफोरखौ गासै 31 लाक रांनिबो बांसिन जागोन होनना मिथिहोदों आसामनि Special DGP ड• एल.आर बिस्नयआ । गिबि मन्थ्रिनि बिथोन बादियै आसामाव द्रागस आरो फेग्रा मुवाफोरखौ फोजोबस्रांनो नोगोर सोहोरनिफ्राय जागायनानै मोनफ्रोमबो गामियावनो द्रागस फोजोबनो थाखाय बिथोन होनायखौ फोरमायथियो । आसाम पुलिस बिफाना द्रागस आरो फेग्रा मुवाफोरखौ फोजोबनो थाखाय गोख्रों खामानि मावगासिनो दं आरो दासिमाव थांनाय मे दाननिफ्राय 400 कौटि रांनिबो बांसिन फेग्रा मुवा बेसादफोरखौ आसामाव फोजोबस्रांबाय होनना मिथिहोदों आसामनि Special DGP ड• एल.आर बिस्नया ।